## Pravilnik o kakvoći proizvoda od tune i palamide

### NN 56/2009 (13.5.2009.), Pravilnik o kakvoći proizvoda od tune i palamide

MINISTARSTVO POLJOPRIVREDE, RIBARSTVA I RURALNOG RAZVOJA

1339

Na temelju članka 94. stavka 2. Zakona o hrani (»Narodne novine« br. 46/07, 155/08), ministar poljoprivrede, ribarstva i ruralnog razvoja donosi

PRAVILNIK

O KAKVOĆI PROIZVODA OD TUNE I PALAMIDE[[1]](#footnote-29081-1)

I. OPĆE ODREDBE

Članak 1.

Ovim Pravilnikom se propisuju zahtjevi kakvoće kojima u proizvodnji i pri stavljanju na tržište moraju udovoljavati proizvodi od tune i palamide, a odnose se na:

– nazive, definicije te opće zahtjeve;

– sastav, dodane sastojke i druge tvari koje se upotrebljavaju u proizvodnji i preradi;

– dodatne zahtjeve označavanja.

Članak 2.

Na označavanje proizvoda iz članka 1. ovoga Pravilnika primjenjuju se odredbe Pravilnika o označavanju, reklamiranju i prezentiranju hrane (»Narodne novine 41/08)[[2]](#footnote-29081-2) te odredbe ovoga Pravilnika koje se odnose na označavanje.

II. POSEBNE ODREDBE

Članak 3.

(1) Odredbe o označavanju iz članka 2. ovoga Pravilnika odnose se na:

1. Konzerviranu tunu određenu unutar tarifnih brojeva 1604 14 11, 1604 14 16, 1604 14 18 i ex 1604 20 70 prema važećoj Uredbi o Carinskoj tarifi, proizvedenu isključivo od vrsta ribe iz Priloga 1. točke I. ovoga Pravilnika.

2. Konzerviranu palamidu određenu unutar tarifnih brojeva 1604 14 90, ex 1604 20 50 90, 1604 19 31, 1604 19 39, ex 1604 20 70, ex 1604 19 98 i ex 1604 20 90 prema važećoj Uredbi o Carinskoj tarifi, proizvedenu isključivo od vrsta ribe iz Priloga 1. točke II. ovoga Pravilnika.

(2) Različite vrste ribe ne smiju biti pomiješane u istoj pretpakovini.

(3) Iznimno od stavka 2. ovoga članka, drugi proizvodi od tune i palamide koji nisu definirani točkama 1.i 2. stavka 1. ovoga članka, a kod kojih je mišićna struktura razgrađena, smiju sadržavati i druge ribe koje su prošle isti postupak proizvodnje, pod uvjetom da se najmanje 25% neto količine sastoji od tune ili palamide ili obje vrste.

Članak 4.

(1) Ako se uz podatke propisane člankom 2. ovoga Pravilnika u nazivu hrane navodi način obrade ribe, mora udovoljavati sljedećim definicijama:

1. komadi: poprečno izrezano mišićje u obliku cijelog odreska koji se sastoji od jednog dijela ili više kompaktno združenih dijelova ribe. Dozvoljena je prisutnost mrvica u količini ne većoj od 18% mase ribe. Kada se konzervira samo mišićje, zabranjena je prisutnost mrvica, a dijelovi ribe se mogu dodati kako bi se postigla određena masa.

2. komadići: dijelovi ribe s sačuvanom izvornom mišićnom strukturom čija najkraća strana nije manja od 1,2 cm. Dozvoljena je prisutnost mrvica u količini ne većoj od 30% mase ribe.

3. fileti:

– longitudinalno mišićje paralelno s kralježnicom,

– mišićje iz potrbušnice (pri označavanju se mogu navesti kao fileti potrbušnice).

4. mrvice: dijelovi ribe sa sačuvanom mišićnom strukturom, različitih veličina.

5. usitnjena tuna: pojedinačni dijelovi ribe jednake veličine koji nisu u obliku namaza.

(2) Uz načine obrade ribe navedene u stavku 1. ovoga članka, dozvoljene su i drugačiji načini obrade i pripreme ribe, uz uvjet da su jasno navedeni u nazivu proizvoda.

Članak 5.

(1) Ako je podatak o upotrijebljenom tekućem mediju dio naziva proizvoda, navodi se:

– »u maslinovom ulju« za proizvode koji sadrže samo maslinovo ulje, bez miješanja s drugim uljima.

– »u vlastitom soku« za proizvode u vlastitom soku (tekućina izlučena iz riba tijekom kuhanja), otopini soli ili vodi eventualno uz dodatak bilja, začina ili prirodnih aroma koje moraju udovoljavati odredbama Pravilnika o aromama (»Narodne novine« br. 53/08)[[3]](#footnote-29081-3).

– »u biljnom ulju« za proizvode u rafiniranom ulju od jedne biljne vrste ili mješavine više biljnih vrsta.

(2) Bilo koji drugi tekući medij mora biti jasno i izričito označen svojim uobičajenim nazivom.

Članak 6.

(1) Ne dovodeći u pitanje odredbe Pravilnika o označavanju, reklamiranju i prezentiranju hrane2 pri označavanju pretpakovina tune i palamide potrebno je navesti i sljedeće podatke:

1. U slučaju označavanja iz članka 4. stavka 1. ovoga Pravilnika:

– vrstu ribe (tuna ili palamida),

– način obrade ribe sukladno članku 4. stavku 1. ovoga Pravilnika, osim načina obrade ribe iz članka 4. stavka 1. točke 1. ovoga Pravilnika gdje to nije obvezno,

– tekući medij, sukladno članku 5. ovoga Pravilnika.

2. U slučaju označavanja iz članka 4. stavka 2. ovoga Pravilnika:

– vrstu ribe (tuna ili palamida)

– opis proizvoda.

(2) U nazivu proizvoda od tune ili palamide iz članka 3. stavka 1. točke 1. i 2. ovoga Pravilnika, nije dopušteno istovremeno koristiti riječi »tuna« i »palamida«.

(3) Ne dovodeći u pitanje odredbe članka 3. ovoga Pravilnika i stavka 2. ovoga članka, upotrijebljena riba (tuna ili palamida) kao i vrsta ribe iz Priloga 1. ovoga Pravilnika, može se, navesti u nazivu proizvoda ako se koristi uobičajeni naziv pod kojim se hrana stavlja na tržište Republike Hrvatske.

(4) Navod »u vlastitom soku« može se koristiti samo u slučaju iz članka 4. stavka 1. točke 1. 2. i 3. ovoga Pravilnika i pri upotrebi medija iz članka 5. stavka 1. podstavka 2. ovoga Pravilnika.

Članak 7.

Ne dovodeći u pitanje odredbe članka 31. Pravilnika o označavanju, reklamiranju i prezentiranju hrane2, omjer između količine ribe u konzervi nakon sterilizacije i neto količine izražene u gramima mora biti najmanje:

1. U slučaju iz članka 4. stavka 1. ovoga Pravilnika:

– 70% pri upotrebi vlastitog soka,

– 65% pri upotrebi drugih tekućih medija.

2. U slučaju iz članka 4. stavka 2. ovoga Pravilnika, 25%.

Članak 8.

Odredbe ovoga Pravilnika primjenjuju se ne dovodeći u pitanje odredbe Pravilnika o higijeni hrane životinjskog podrijetla (»Narodne novine« br. 99/07)[[4]](#footnote-29081-4).

III. ZAVRŠNE ODREDBE

Članak 9.

Prilog 1. tiskan je uz ovaj Pravilnik i njegov je sastavni dio.

Članak 10.

(1) Danom stupanja na snagu ovoga Pravilnika prestaju važiti odredbe Pravilnika o kvaliteti riba, rakova, školjaka, morskih ježeva, žaba, kornjača, puževa i njihovih proizvoda (»Narodne novine« 53/91, 158/03) u dijelu koji se odnosi na proizvode osim proizvoda od sardina.

(2) Proizvodi proizvedeni i označeni prema propisu iz stavka 1. ovoga članka u dijelu koji propisuje ovaj Pravilnik, mogu se stavljati na tržište najkasnije do 31. svibnja 2010. godine i nalaziti se na tržištu do isteka roka trajanja.

Članak 11.

Ovaj Pravilnik stupa na snagu osmog dana od dana objave u »Narodnim novinama«.

Klasa: NP 011-02/09-01/64

Urbroj: 525-13-2-0493/09-16

Zagreb, 6. svibnja 2009.

Ministar
mr. sc. Božidar Pankretić, v. r.

PRILOG 1.

VRSTE TUNE I PALAMIDE IZ ČLANKA 3. OVOGA PRAVILNIKA

I. TUNA

1. Vrste roda Thunnus

a) Albakora ili dugoperajna tuna (Thunnus alalunga),

b) Žutoperajna tuna (Thunnus (neothunnus) albacares),

c) Plavoperajna tuna (Thunnus thynnus),

d) Velikooka tuna (Thunnus (parathunnus) obesus),

e) druge vrste roda Thunnus.

2. Trup prugavac (Euthynnus (Katsuwonus) pelamis).

II. PALAMIDA

1. Vrste roda Sarda

a) Palamida (Sarda sarda)

b) Pacifička palamida (Sarda chiliensis)

c) Vrsta Sarda orientalis

d) druge vrste roda Sarda.

2. Vrste roda Euthynnus, osim vrste Euthynnus (Katsuwonus) pelamis

a) Trup crnopjeg (Euthynnus alleteratus)

b) Istočni trup crnopjeg (Euthynnus affinis)

c) Crni trup prugavac (Euthynnus lineatus)

d) druge vrste roda Euthynnus.

3. vrste roda Auxis

a) Auxis thazard

b) Auxis Rochei.

[[1](#footnote-29081-1-backlink)] Pravilnikom se preuzimaju odredbe Uredbe Vijeća (EEZ) br. 1536/92 od 9. lipnja 1992. o tržišnim standardima za konzerviranu tunu i palamidu

[[2](#footnote-29081-2-backlink)] Pravilnikom su preuzete odredbe Direktive 2000/13/EZ Europskog parlamenta i Vijeća od 20. ožujka 2000. o usklađivanju propisa država članica koji se odnose na označavanje, prezentaciju i reklamiranje prehrambenih proizvoda

[[3](#footnote-29081-3-backlink)] Pravilnikom su preuzete odredbe Direktive 88/388/EEZ od 22. lipnja 1988. o ujednačavanju zakonodavstva među državama članicama o aromama za upotrebu u prehrambenim proizvodima i izvornim sirovinama za njihovu proizvodnju.

[[4](#footnote-29081-4-backlink)] Pravilnikom su preuzete odredbe Uredbe Europskog Parlamenta i Vijeća (EZ) br. 853/2004 o posebnim pravilima higijene hrane životinjskog podrijetla

Pravilnik, NN 56/2009-1339